በአዲስ አበባ ስንዘዋወር በርካታ የከሰል መሸጫዎችን ለማየት ችለናል፡፡ ለቤት ውስጥ ማብሰያነት እንደሚውል ተገንዝበናል፡፡ ከሰሉ ሲቃጠል የሚያመነጨው በካይ ጋዝ ለአየር ብክለት አስተዋጽኦ እንደሚያደርግ ግልጽ ነው፡፡ ሆኖም አንዳንድ ጊዜ አንዳንድ ኢንዱስትሪዎች የሚለቁት በካይ ነገር ምን ያህል ድርሻ እንዳለው በግልጽ ለማወቅ ያስቸግራል፡፡ ከተቋማቱ የሚለቀቀው በካይ ነገር እንዴት እንደሚጓዝና ወደ ከባቢ አየር እንደሚቀላቀል በግልጽ ለይቶ ማስቀመጥም ይከብዳል፡፡ ከአዲስ አበባ ከተማ ውጪ ያሉ የብክለት ምንጮች እንዳሉም ግንዛቤው አለን፡፡ በርካታ ፋብሪካዎችና ኢንዱስትሪዎች ከከተማዋ ውጪ የሚገኙ በመሆናቸው፣ ወደ ከተማዋ በካይ ጋዞችና ሌሎችም የብክለት መንስዔ የሆኑ ነገሮች እንደሚገቡ ለመረዳት አይከብድም፡፡ ይህ ሁሉ እንዴት እንደሚዛመድና በከተማዋ ብክለትን እንደሚያባብስ ለመረዳት በርካታ ሥራዎች መሠራት አለባቸው፡፡ ሆኖም መኪኖች፣ ቤት ውስጥ ለማብሰያ የምንገለገልባቸው የኃይል ምንጮች፣ በየመንገዱ የሚቃጠለው ነገር፣ ከየቤቱ የሚጣለው ቆሻሻና የኢንዱስትሪ ምንጮች ለብክለት መንስዔ መሆናቸው በግልጽ የሚታይ ነው፡፡ እንደሰማነው በከተማው ትልቅ የቆሻሻ መጣያ ቦታ ላይ ከፍተኛ ቆሻሻ የማቃጠል ልማድ አለ፡፡
